הכירו את Hover Camera, רחפן מתקפל שאפשר לזרוק לתיק | גיקטיים
הכירו את Hover Camera, רחפן מתקפל שאפשר לזרוק לתיק
עדי פרל | בתאריך 27 באפריל 2016	אין תגובות מובייל וגאדג'טים
סטארטאפ סיני משלב בין שתי תכונות מבוקשות ברחפן אחד. השליטה בו תיעשה בשילוב בין אפליקציה נלווית לסמארטפון לבין סימני ידיים מוסכמים
בשוק הרחפנים הלקוחות מבקשים שני פיצ’רים עיקריים מהמוצר שלהם – הראשון הוא שהרחפן יעקוב אחרי המשתמש כדי שיוכלו ללכת בחופשיות במרחב מבלי להתעסק כל הזמן בבקר שליטה כלשהו או בסמארטפון, והשני הוא היכולת לנייד אותו בקלות כאשר הוא אינו בפעילות. Hover Camera הוא רחפן חדש של חברת סטארטאפ סינית בשם Zero Zero Robotics שמשלב בין שני הפיצ’רים המבוקשים הללו.
כפי שניתן להסיק משמו, מדובר ברחפן לצרכי צילום. הוא מסוגל לא רק לצלם תמונות וסרטוני וידאו בזמן שהותו באוויר, אלא גם לעקוב אחר בעליו. הפיצ’ר המעניין השני שלו, שבעינינו הוא המגניב יותר מבין השניים, הוא היכולת שלו להתקפל וכך קל יותר לנייד אותו ממקום למקום.
הרחפן שוקל 238 גרם בלבד, וכאשר הוא מקופל גודלו אינו עולה על זה של קלטת וידאו. מבחינת עיצוב הדגש הוא יותר על בטיחות מאשר על חזות חיצונית – הלהבים של Hover Camera נמצאים בתוך גוף הרחפן, שממוגן על ידי מעין רשת וכך הופך אותו לבטוח לשימוש יותר מרחפן רגיל. אתם יכולים פרקטית להורות לרחפן לנחות לכם על היד מבלי שתיאלצו לאחר מכן לאסוף את האצבעות שלכם מהרצפה.
Hover Camera מצוייד במצלמה קדמית בעלת איכות צילום תמונות סטילס של 13 מגה פיקסל וצילום סרטוני וידאו באיכות של 4K, כמו כן יש לו פיצ’ר פלאש כפול שעשוי להיות שימושי. בנוסף, על גחונו של הרחפן תמצאו מצלמה באיכות 3 מגה פיקסל ומערכת דמויית סונאר שעוזרת לרחפן להבין את הזווית שלו ביחס לקרקע כדי שיוכל להתייצב בהתאם.
סוללה נשלפת במהירות ושליטה בסימני ידיים
מבחינת חיי סוללה, כאשר הסוללה של Hover Camera מוטענת במלואה תוכלו להשתמש ברחפן במשך 8 דקות בלבד, אבל הנה טוויסט מעניין – הסוללה של הרחפן ממוקמת בחלקו העליון וניתנת לשליפה מהירה, כך שאם יש לכם סוללות נוספות במלאי אתם יכולים להחליף ביניהן ולחזור מיד לפעילות מלאה.
ממשק השליטה של הרחפן נעשה בשילוב בין אפליקציה נלווית לסמארטפון לבין סימני ידיים מוסכמים. לדוגמה, אם תזקפו שתי אצבעות ותזיזו אותן שמאלה הרחפן יעקוב אחריהן בציר אופקי.
כרגע עוד לא ידוע מה יהיה המחיר המדוייק של הרחפן כאשר הוא ינחת על מדפי החנויות בקיץ הקרוב, אבל ההשערות ברשת מדברות על מתחת לקו ה-600 דולר ליחידה.
עקבו אחרי hover camera hover camera
עקבו אחרי Zero Zero Robotics Zero Zero Robotics
הבא הכירו את i’mWatch – שעון מבוסס אנדרואיד
קודם הכירו את Honeynet: מפת התקפות סייבר בזמן אמת